姜特立
特立夜直读荆公客至当饮酒篇感而有赋
客至当饮酒，客去合如何。
人生无根蔕，保秘客经过。
有客固当饮，无客饮自歌。
有客与无客，颓然同一科。
昔人秉烛游，正尔畏蹉跎。
粤余生多艰，一官剧奔波。
读书四十年，铁砚空研磨。
粝食岂有肉，菜羹或无鹾。
一衣递单夹，摺制屡舛讹。
六十始小遇，鬓毛已双皤。
屈指从心年，光阴苦无多。
酒虽非所嗜，不饮意不佳，
一盏助朝气，三杯养天和。
放浪风月夕，留连四时花。
以此毕吾生，无愧亦无嗟。
寻思百岁后，有酒如倾河。
一滴不入唇，谁见此颜酡。
作诗广前贤，闻者且勿呵。